Diari Oficial de la Generalitat Valenciana


Sumari del DOGV 5575, del 10-08-2007 (2007/10070)

ORDRE de 26 de juliol de 2007, de la Conselleria d'Economia, Hisenda i Ocupació, per la qual es convoquen subvencions públiques mitjançant contractes-programa per a la formació de treballadors, en desplegament del Reial Decret 1.046/2003, d'1 d'agost, pel qual es regula el subsistema de formació professional contínua.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5575

Data del DOGV
:   10-08-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/10793


Data del document
:   26-07-2007

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * formació en el lloc de treball
    * ajuda a l'ocupació
    * economia social
    * formació professional
    * organització patronal
    * cooperativa
    * associació professional
    * professió independent
    * suport econòmic
    * sindicat
    * ajuda pública

ORDRE de 26 de juliol de 2007, de la Conselleria d'Economia, Hisenda i Ocupació, per la qual es convoquen subvencions públiques mitjançant contractes-programa per a la formació de treballadors, en desplegament del Reial Decret 1.046/2003, d'1 d'agost, pel qual es regula el subsistema de formació professional contínua. [2007/10268]  
El Consell Europeu de Lisboa de març de 2000 inclou com a objectiu estratègic l'aprenentatge permanent al llarg de tota la vida, per a aconseguir una economia europea dinàmica i competitiva, capaç de créixer econòmicament de manera sostenible amb més i millors ocupacions i major cohesió social, en l'horitzó de 2010. Aquest objectiu va ser reafirmat en la mateixa línia en el Consell d'Estocolm, al març de 2001, i podem considerar-lo com un punt de partida per a assenyalar l'inici del futur de la formació a Europa.  
El Pla Valencià de Formació Professional establix que la formació professional contínua ha de contribuir a l'adquisició de nous coneixements i al reciclatge permanent per a així aconseguir una major promoció i integració social dels treballadors i una major competitivitat de les empreses de la Comunitat Valenciana. Aquest objectiu es pretén aconseguir amb el concurs i la responsabilitat compartida de l'administració i els agents socials, i la col·laboració entre empreses i institucions de formació.  
Si bé el Reial Decret 395/2007, de 23 de març, pel qual es regula el subsistema de formació professional per a l'ocupació, assenyala en la disposició derogatòria única que queda derogat expressament el Reial Decret 1046/2003, d'1 d'agost, pel qual es regula el subsistema de formació professional contínua, la disposició transitòria primera del mateix Reial Decret 395/2007 indica que: «Els procediments de concessió de subvencions en matèria de formació ocupacional i contínua iniciats amb anterioritat a l'entrada en vigor de la normativa de desplegament d'aquest Reial Decret es regiran per la normativa anterior que els siga aplicable. Els procediments s'entendran iniciats amb la publicació de les corresponents convocatòries.»  
Basant-se en l'esmentada disposició transitòria, no havent-se publicat la normativa de desplegament del Reial Decret 395/2007, la present Orde desplega allò que s'ha previst sobre contractes- programa per a la formació de treballadors en el Reial Decret 1046/2003, d'1 d'agost, i en l'Ordre ETJ 0586/2004 de 30 de juliol, establint el procediment perquè el Servici Valencià d'Ocupació i Formació subscriguen contractes programa amb les organitzacions i entitats que s'hi preveuen.  
En virtut de tot això, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la conselleria d'Economia, Hisenda i Ocupació, consultat el Consell Valencià de Formació Professional  
ORDENE  
Article 1. Objecte  
1. La present Orde té com a objecte convocar ajudes, en l'àmbit de la Comunitat Valenciana, per a la realització de contractes-programa per a la formació de treballadors en el marc de l'Ordre Ministerial TAS /2783/2004, de 30 de juliol (BOE núm. 197, de 16 d'agost), per la qual s'establixen les bases reguladores de la concessió de les subvencions públiques previstes en el Reial Decret 1046/2003, d'1 d'agost, pel qual es regula el subsistema de formació professional contínua (BOE núm. 219, de 12 de setembre) quant als contractes-programa, modificada per l'Ordre TAS/2094/2005 i per l'Ordre TAS/2562/2005.  
2. La gestió d'aquestes ajudes correspondrà al Servei Valencià d'Ocupació i Formació (d'ara en avant SERVEF).  
Article 2. Tipologia, duració i termini d'execució dels contractes-programa  
1. Segons els objectius que s'han de cobrir i de l'àmbit o naturalesa de la formació, s'establixen els següents tipus de contractes-programa, tots ells dirigits a la formació de treballadors de la Comunitat Valenciana:  
Contractes-programa per a l'execució de plans de formació intersectorials, en competències transversals i horitzontals a diversos sectors de l'activitat econòmica.   
Contractes-programa per a l'execució de plans de formació emparats en la negociació col·lectiva d'àmbit sectorial estatal, dirigits a la formació de treballadors dels sectors productius que s'especifiquen en l'annex I a la present Ordre, a fi de desenvolupar accions formatives relacionades majoritàriament amb les ocupacions específiques del sector corresponent i satisfer necessitats formació d'aquest.  
Contractes-programa per a l'execució de plans de formació que incorporen treballadors i socis treballadors i de treball de dos o més cooperatives, societats laborals i altres empreses i entitats de l'economia social que, sense pertànyer a un mateix sector productiu, atenguen demandes formatives derivades de la naturalesa jurídica d'aquelles o de necessitats caràcter transversal.   
Contractes-programa per a l'execució de plans de formació dirigits a treballadors autònoms, a fi de millorar la seua capacitació en les competències relacionades amb l'activitat que exercisquen, bé de caràcter sectorial o bé transversal o horitzontal.  
2. Els plans de formació incorporats als contractes-programa es podran executar des de l'1 de setembre de 2007 fins al 31 de juliol de 2008, llevat que s'haja anticipat el 100% de la subvenció i en este cas el termini serà fins al 31 de desembre de 2008.  
Article 3. Convocatòria.   
El termini de presentació de sol·licituds de les ajudes regulades en la present Orde serà fins al 14 de setembre de 2007.  
Article 4. Entitats beneficiàries.  
1. Seran entitats beneficiàries de la concessió de subvencions públiques a l'empara d'aquesta orde per a l'execució de plans de formació contínua mitjançant la subscripció de contractes programa, les següents   
Per als contractes-programa d'execució de plans de formació intersectorials, previstos en l'article 2, u, a) de la present Ordre, les organitzacions empresarials i sindicals més representatives de la Comunitat Valenciana, en aplicació de l'Ordre Ministerial TAS/2783/2004.  
Per als contractes-programa d'execució de plans de formació sectorials, previstos en l'article 2, u, b) d'aquesta ordre, les entitats creades a l'empara de la negociació col·lectiva sectorial, així com les organitzacions empresarials o sindicals amb domicili social a la Comunitat Valenciana més representatives en els sectors de la Comunitat Valenciana relacionats en l'annex I, d'acord amb el que preveu l'Ordre Ministerial TAS/2783/2004.  
Per als contractes-programa d'execució de plans de l'economia social, previstos en l'article 2, u, c) d'aquesta ordre, les confederacions i les federacions de cooperatives que consten inscrites en el Registre Oficial de Cooperatives de la Comunitat Valenciana, així com les confederacions i federacions de Societats Laborals inscrites en el Registre d'Associacions Professionals dependent de la Direcció General de Treball i Seguretat Laboral  
Per als contractes-programa d'execució de plans formatius dirigits a treballadors autònoms, previstos en l'article 2, u, d) d'aquesta ordre, les associacions de treballadors autònoms de caràcter intersectorial amb implantació en l'àmbit territorial de la Comunitat Valenciana, amb experiència acreditada en la gestió i el desenvolupament d'accions formatives, en l'esmentat àmbit territorial, per si mateixes o a través de les seues organitzacions associades i es troben legalment constituïdes amb anterioritat a la data de publicació de la present convocatòria.  
2. Amb aquesta finalitat la major representativitat o representativitat de les organitzacions sindicals es determinarà tenint en compte el que establixen els articles 6 i 7 de la Llei Orgànica 11/1985, de 2 d'agost. Al seu torn la representativitat de les organitzacions empresarials es determinarà d'acord amb el que disposa la disposició addicional sisena de l'Estatut dels Treballadors.  
3. De conformitat amb el que establix l'article 11.2 de la Llei 38/2003, de 17 de novembre, General de Subvencions, els membres associats a l'entitat beneficiària que es comprometen a executar totalment o parcialment el Pla de Formació en nom i per compte d'aquesta tindran igualment la consideració de beneficiaris.  
4. No podrà tindre la condició de beneficiàries aquelles entitats en què concórrega alguna de les circumstàncies a què es referix l'article 13, apartats 2 i 3 de la mencionada Llei 38/2003.  
Article 5. Treballadors participants.  
1. Els treballadors descrits en l'apartat sisé i seté de l'Ordre TAS/2783/2004, de 30 de juliol podran sol·licitar la seua participació en les accions formatives oferides en els distins plans de formació, utilitzant per a això l'imprés de sol·licitud que podrà obtindre's a través de la pàgina Web del SERVEF (www.servef.es).  
Les sol·licituds de participació hauran de ser custodiades per les entitats beneficiàries de les subvencions i estar a disposició dels òrgans de control.  
2. La selecció dels treballadors es realitzarà per l'entitat beneficiària, tenint en compte els col·lectius prioritaris, d'acord amb criteris objectius i d'igualtat.  
3. Dins d'un mateix pla de formació, un mateix treballador no podrà rebre més de 270 hores en el mateix període formatiu finançat a càrrec de cada exercici pressupostari, llevat que participe en una única acció el límit de la qual haja sigut excepcionat d'acord amb el que preveu l'apartat nové, tres de l'Ordre TAS/2783/2004.  
Article 6. Plans de formació i mòduls formatius  
1. Els plans de Formació, accions formatives i modalitats d'impartició s'ajustaran al que establix el capítol II de l'Orde TAS/2783/2004, de 30 de juliol.  
2. Es podran finançar mòduls formatius d'«alfabetització informàtica», «sensibilització mediambiental», «idiomes», «treball en equip» i «prevenció de riscos laborals», preferentment referits al fitxer d'especialitats del Pla Nacional de Formació i Inserció Professional, «el Sistema Nacional de les Qualificacions» i d'«Informació i Orientació professional».  
La duració d'aquests mòduls no podrà ser superior al 10% de la duració total de l'acció formativa  
Article 7. Certificació de la formació.  
L'entitat beneficiària entregarà a cada participant que haja finalitzat la formació un diploma acreditatiu de la realització de l'acció formativa, d'acord amb el model normalitzat, en què com a mínim es facen constar la denominació de l'acció, els continguts formatius, calendari de desenvolupament, i les hores de formació rebudes, amb especificació, si és el cas, de les hores presencials o a distància.   
Els diplomes acreditatius a què es fa menció en el paràgraf anterior, hauran d'incloure l'emblema del SERVEF i del Fons Social Europeu quan acrediten la realització d'accions formatives cofinançades per l'esmentat Fons i ser entregats o remesos als participants en el termini màxim de dos mesos a partir de la data de finalització de l'acció formativa en què hagen participat.  
Article 8. Sol·licituds d'ajudes.  
1. La sol·licituds d'ajudes es presentaran en qualsevol dels registres del SERVEF, o en qualsevol de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats, que podran obtindre's a través de la pàgina Web del SERVEF (www.servef.es)  
2. La sol·licitud haurà d'acompanyar-se de la documentació a què fa referència els apartats tretze punt dos, i catorze de l'Ordre Ministerial TAS/2783/2004, de 30 de juliol.  
3. Una vegada presentada la sol·licitud de subvenció, si aquesta no reunix els requisits que s'assenyalen en aquesta convocatòria, es requerirà als interessats la seua esmena perquè en un termini de 10 dies, a partir del següent a la recepció del requeriment, aporten la informació o els documents preceptius, d'acord amb l'article 71 de Llei de Règim Jurídic de les Administracions Públiques i del Procediment Administratiu Comú.  
Si no es contesta el requeriment en l'esmentat termini, es procedirà a l'arxiu o denegació de la sol·licitud, segons els casos. En el cas que el requeriment afecte alguna o algunes de les accions formatives del pla, se n'exclouran tals accions, tramitant-se la resta del pla si es mantenen les condicions i requisits que així ho permeten.  
Article 9. Instrucció.  
La instrucció de les sol·licituds correspondrà a la Direcció General de Formació i Qualificació Professional, amb el suport tècnic que amb este fi puga demanar.  
Article 10. Valoració del pla de formació.  
L'òrgan d'instrucció procedirà a la valoració dels plans de formació, en què es tindran en compte els criteris següents:  
Adequació de l'oferta formativa del pla a les necessitats de l'àmbit o sector a què va dirigit.  
Els criteris de valoració que s'agrupen en aquest apartat tindran un màxim de 40 punts.  
Capacitat acreditada de l'entitat sol·licitant per a desenvolupar el pla presentat, tenint en compte experiències anteriors i els mitjans personals i materials propis o aliens posats a disposició per a l'execució del pla.  
Els criteris de valoració que s'agrupen en aquest apartat tindran un màxim de 20 punts.  
Aspectes tècnics relatius a les accions formatives que integren el pla: objectius, continguts, instal·lacions, mitjans didàctics i material previst, mecanismes de seguiment, avaluació i control de l'aprenentatge.  
Els criteris de valoració que s'agrupen en aquest apartat tindran un màxim de 40 punts.  
El grau d'execució i de compliment de les condicions en què es van atorgar les subvencions rebudes, si és el cas, pel sol·licitant en anteriors convocatòries.  
Els criteris de valoració que s'agrupen en aquest apartat, i que estableixen l'incompliment d'anteriors compromisos podran descomptar un màxim de 10 punts.  
Article 11. Determinació de la subvenció.  
1. Per als contractes programa de caràcter intersectorial, previstos en l'article 2, un a), d'aquesta orde, la subvenció que s'ha de concedir es determinarà tenint en compte el pressupost establit per a aquest tipus de contracte-programa, les entitats que concorren, el pla que s'ha de desenvolupar que s'acorde entre l'òrgan concedent i cada una de les entitats sol·licitants tenint en compte la seua valoració segons el que preveu l'article 10 d'aquesta orde i els mòduls econòmics màxims i el volum d'activitat cofinançada pel Fons Social Europeu.  
2. Per als contractes-programa de caràcter sectorial, previstos en l'article 2, un b), d'aquesta ordre, la quantia de la subvenció que s'ha d'atorgar a cada contracte-programa es determinarà pel pressupost destinat a finançar aquest tipus de contractes-programa, la valoració obtinguda per cada pla de formació contínua, segons el que preveu l'article 10 d'aquesta orde, i els mòduls econòmics màxims i el volum d'activitat cofinançada pel Fons Social Europeu.  
Així mateix, es tindrà en compte el conjunt de les subvencions sol·licitades tant per les organitzacions empresarials com per les organitzacions sindicals a què es referix l'article 4 de la present Orde, havent de limitar la suma de les subvencions sol·licitades per cada grup d'organitzacions al pressupost destinat a finançar aquest tipus de contractes programa. En cas de superar l'esmentat límit, el SERVEF ajustarà a parts iguals entre les organitzacions del mateix grup  
3. Per als contractes-programa de plans de formació de l'economia social i dels treballadors autònoms, previstos en l'article 2 un c) i d), d'aquesta ordre, la subvenció que s'ha de concedir per al finançament del pla es determinarà pel pressupost establit en la present convocatòria, per a cada un dels dos tipus de contractes-programa, el nombre de plans necessaris per a donar cobertura a les necessitats de formació plantejades, la valoració obtinguda per cada pla segons el que preveu l'article 10 d'aquesta ordre i els mòduls econòmics màxims i el volum d'activitat cofinançada pel Fons Social Europeu.  
Article 12. Proposta de resolució i tràmit d'audiència.  
1. Els resultats de la valoració del Pla de Formació i de la determinació de la subvenció, com a conseqüència de l'aplicació del que disposen els articles 10 i 11 d'aquesta ordre, seran sotmesos a informe d'una Comissió de Treball, d'acord amb el que preveu l'article 16 del Decret 155/2000, de 17 d'octubre, pel qual es regula el Consell Valencià de Formació Professional.  
2. A la vista de l'expedient i dels informes preceptius que s'emeten, es formularà proposta de resolució provisional degudament motivada, que serà sotmesa, si és el cas, al tràmit d'audiència de l'entitat sol·licitant perquè, en el termini màxim de 10 dies, presente les al·legacions que crega oportunes.  
3. Quan l'import de la subvenció en la proposta de resolució provisional siga inferior al que figura en la sol·licitud presentada, s'instarà al beneficiari perquè en el termini citat en el punt anterior accepte i reformule el pla de formació a la quantitat de la proposta de resolució, que en qualsevol cas haurà de respectar l'objecte, condicions i finalitat de la subvenció.  
4. Tenint en compte allò que el sol·licitant ha al·legat el tràmit d'audiència i la reformulació del Pla de Formació, si és el cas, l'òrgan instructor formularà la proposta de resolució definitiva i del contracte programa que cal subscriure, que regularà almenys les qüestions assenyalades en l'article 15 del Reial Decret 1046/2003, d'1 d'agost.  
Article 13. Resolució.   
1. A la vista de la proposta de resolució definitiva, la Direcció General del SERVEF o òrgan en qui delegue resoldrà el procediment.  
El termini màxim per a resoldre i notificar la resolució del procediment no podrà excedir quatre mesos, comptats des de la data de publicació de la present Ordre. Si transcorregut el dit termini no s'haguera dictat una resolució, la sol·licitud podrà entendre's desestimada. per silenci administratiu, de conformitat amb el que preveu l'articule 44.1 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la seua redacció donada per la Llei 44/1999, de 13 de gener, en relació amb el que disposa l'articule 55 de la Llei 9/2001 de 27 de desembre, de Mesures Fiscals, de Gestió administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la sol·licitud presentada.  
2. A la resolució de concessió de subvenció s'incorporarà el contracte-programa i el corresponent Pla de Formació.   
3. Les resolucions de la Direcció General del SERVEF posen fi a la via administrativa, i contra elles podrà interposar-se recurs contenciós administratiu en el termini de dos mesos a comptar de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, i de la possibilitat que els interessats puguen exercitar, si és el cas, qualsevol altre recurs que consideren convenient.  
4. Es recull expressament la possibilitat de terminació convencional del procediment, d'acord amb el que preveu l'article 88 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En este cas, es procedirà a la firma del corresponent contracte programa per les parts, que així mateix posarà fi a la via administrativa, d'acord amb el que preveu l'article 109.e) d'aquesta Llei. Sense perjuí del que preveuen els articles anteriors, la tramitació del contracte programa se subjectarà al que disposa l'article 54.bis.3) del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991  
Article 14. Comissió Mixta de Seguiment  
Per a la difusió, avaluació i seguiment de les accions de formació contínua incloses en el Pla de Formació que s'ha de desplegar, així com per a la resolució dels dubtes que pogueren sorgir en la interpretació d'aquest, en cada contracte-programa dels previstos en els apartats a),c) i d) de l'article dos-u d'aquesta orde es designarà una Comissió Mixta de Seguiment que estarà integrada per tres representants de la Direcció General de Formació i Qualificació del SERVEF, i tres representants de l'entitat beneficiària.  
Per als contractes-programes previstos en l'apartat b) de l'article dos-u d'aquesta ordre es designarà una Comissió Mixta de Seguiment per sector, integrada per tres representants de la Direcció General de Formació i Qualificació del SERVEF i d'un representant de cada una de les entitats beneficiàries  
2. Exercirà les funcions de Presidència de l'esmentada Comissió, un dels membres designats per part del SERVEF.  
3. La Comissió Mixta de Seguiment es reunirà, almenys, una vegada cada sis mesos i, extraordinàriament, quan ho sol·licite qualsevol de les parts.   
4. Seran funcions d'aquesta Comissió:  
a) Analitzar i valorar el desplegament del Pla de Formació.  
b) Acordar, si és el cas, variacions no substantives relatives a aspectes tècnics o formals del pla o plans de formació aprovats.  
En tot cas, per a l'adopció d'aquests acords es requerirà majoria dels membres de cada una de les parts.  
c) Analitzar els resultats obtinguts en l'execució i l'avaluació de les accions formatives.  
En tot allò no regulat en aquest article referit a la composició de la Comissió per a la realització de les seues sessions i deliberació dels seus acords caldrà ajustar-se al que preveu l'article 26 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que regula el funcionament dels òrgans col·legiats.  
Article 15. Pagament de la subvenció.  
Una vegada dictada la resolució de concessió, es podrà anticipar a l'entitat beneficiària, sense necessitat d'oferir cap garantia, fins al 100% de la subvenció corresponent, d'acord amb l'Orde TASS/2783/2004 i la Resolució de 28 d'abril de 2006, del Servici Públic d'Ocupació Estatal (BOE de 8 de maig de 2006).  
Article 16. Obligacions del beneficiari.  
Les entitats beneficiàries hauran de remetre al SERVEF una «comunicació d'inici» de la formació que desenvoluparan, almenys 7 dies naturals abans de l'inici de cada un dels grups/accions de formació, tot especificant lloc, data i horari de la seua realització, utilitzant per a això el model normalitzat, o la corresponent aplicació informàtica.  
Així mateix, i fins al segon dia lectiu, inclusivament, del començament de l'acció formativa o grup haurà de remetre's una relació dels participants, utilitzant per a això el model normalitzat, o la corresponent aplicació informàtica.  
Article 17. Execució, justificació i liquidació econòmica de les subvencions.   
Per a l'execució, justificació i liquidació econòmica de les subvencions es tindrà en compte el que preveu el capítol IV de l'Orde TAS/2783/2004, excepte les precisions que s'indiquen a continuació.  
Per a procedir a la liquidació final de la subvenció, el beneficiari haurà d'omplir i remetre al SERVEF la documentació justificativa a través de l'aplicació informàtica que es facilite.  
Aquesta justificació haurà de remetre's en el termini màxim d'un mes a partir de la finalització del corresponent pla, llevat que s'haja anticipat el 100% de la subvenció i en este cas el termini serà de dos mesos.  
Article 18. Avaluació de la qualitat de la formació contínua.  
1. D'acord amb el que establix l'article 22.4 del Reial Decret 1046/2003, d'1 d'agost, els participants avaluaran la qualitat de les accions de formació contínua. Aquesta avaluació es realitzarà a través d'un procediment normalitzat.   
Sense perjuí de la utilitat que aquestes avaluacions tenen per a les entitats beneficiàries i els centres o institucions impartidores de la formació, el SERVEF podrà requerir informació complementària, a fi d'analitzar la qualitat de les accions de formació contínua desenvolupades en el marc dels contractes-programa regulats en aquesta ordre.  
2. D'acord amb allò establit en l'article 21.1, lletra c), del Reial Decret 1046/2003, d'1 d'agost, i en concordança amb els estudis d'avaluació previstos en l'article 22.4 d'aquest, el SERVEF realitzarà estudis per a valorar la qualitat de la formació impartida i l'adequació dels recursos tècnics, estructurals i humans utilitzats en el desenvolupament de les accions de formació contínua, atenent per a això al seu enquadrament en les distintes famílies professionals.  
Article 19. Avaluació de l'eficàcia i impacte de la formació contínua.  
El SERVEF podrà realitzar una avaluació externa respecte de les accions de formació contínua, gestionades a través dels contractes programa d'àmbit de la Comunitat Valenciana, tant pel que fa a la seua planificació (detecció de necessitats, definició d'objectius i organització de les accions) com a la seua execució (eficàcia, eficiència i impacte de la formació), a fi d'extraure conclusions que puguen servir per a introduir millores en el funcionament de la formació professional contínua.  
Article 20. Pla anual de seguiment i control.  
Anualment, el SERVEF, amb el suport tècnic d'entitats contractades amb este fi, si és el cas, elaboraran i executaran un pla de seguiment i control dels recursos públics destinats a la formació contínua de treballadors, a través dels contractes-programa regulats en aquesta orde, que haurà d'aconseguir almenys el percentatge establit en l'article 23, apartat 2, del Reial Decret 1046/2003, d'1 d'agost.  
Article 21. Control intern de la formació continua.  
Amb el suport tècnic que amb aquesta finalitat puga demanar-se, el SERVEF realitzarà actuacions de seguiment i control «en temps real» i ex post.  
Així mateix les entitats beneficiàries estaran sotmeses a les actuacions de fiscalització de la resta d'organismes de la Generalitat Valenciana, estatals i comunitaris aplicables.  
Article 22. Reintegrament de les subvencions.  
1. Les subvencions atorgades a l'empara d'aquesta norma podran ser objecte de reintegrament total o parcial, comprés l'interés de demora des del moment de l'abonament d'aquelles fins a la data en què s'acorde la procedència del reintegrament, en els casos establits en l'article 37 de la Llei 38/2003, de 17 de novembre, General de Subvencions i en els d'incompliment de les obligacions establides en la present Ordre, tot això sense perjuí de la normativa aplicable en matèria d'infraccions i sancions.  
2. La Direcció General del SERVEF o òrgan en qui delegue, dictarà una resolució en el termini màxim de 12 mesos des de la data de l'acord d'iniciació, exigint, si correspon, el reintegrament. D'acord amb la disposició addicional onze de la Llei 38/2003, de 17 de novembre, General de Subvencions, contra l'esmentada resolució caldrà interposar recurs de reposició en els termes recollits en els articles 114 i 115 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.   
DISPOSICIONS ADDICIONALS  
Primera  
Es destina per a atendre les subvencions que es concedisquen a l'empara de la present Orde un import màxim de 16.832.553 € a càrrec de la línia pressupostària T5644000 del subprograma 322.52 Formació Professional Ocupacional, cofinançats per Fons Social Europeu d'acord amb el Programa Operatiu 2000ES051PO15, del pressupost del SERVEF.  
Per als contractes programes previstos en l'article dos-u, apartat a) d'aquesta ordre es destinaran 50.150.570 euros.  
Per als contractes programes previstos en l'article dos-u, apartat b) d'aquesta ordre es destinaran 7.618.802 euros  
Per als contractes programes previstos en l'article dos-u, apartat c) d'aquesta ordre es destinaran 357.131 euros  
Per als contractes programes previstos en l'article dos-u, apartat d) d'aquesta ordre es destinaran 357.131 euros  
En el cas que, una vegada valorades totes les sol·licituds, no s'esgotara la quantitat assignada a cada modalitat, la diferència podrà incrementar, mitjançant una resolució de la Direcció General del SERVEF, la dotació prevista per a les modalitats restants.   
Segona  
S'autoritza la Direcció General del SERVEF perquè mitjançant una resolució puga incrementar la dotació econòmica prevista en l'anterior disposició addicional, establir la seua distribució entre les diverses modalitats de contractes-programa, i, si fóra necessari, atorgar un nou termini de presentació de sol·licituds.  
Tercera  
El SERVEF donarà publicitat a través del Diari Oficial de la Comunitat Valenciana de les ajudes concedides a l'empara de la present convocatòria, així com dels seus beneficiaris.  
DISPOSICIONS FINALS  
Primera   
Per allò no previst en aquesta orde s'aplicarà l'Orde TAS/2783/2004, de 30 de juliol (BOE núm. 197, de 16 d'agost).  
Segona  
Es faculta la Direcció General del SERVEF, a dictar totes les instruccions que siguen necessàries per al desplegament i l'execució del que disposa la present Orde.  
Tercera  
La present Orde entrarà en vigor l'endemà de la seua publicació en el Diari Oficial de la Comunitat Valenciana.  
Quarta  
Contra el present acte, que posa fi a la via administrativa, podran interposar els interessats recurs contenciós administratiu en el termini de dos mesos, comptats des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'aquest mateix òrgan en el termini d'un mes, computat en els termes ja dits, segons el que disposen els articles 116 i 117 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
València, 26 de juliol de 2007  
El conseller d'Economia, Hisenda i Ocupació,  
GERARDO CAMPS DEVESA   
ANNEX I  
Llistat de sectors susceptibles de formalització  
de contractes programes  
Indústria tèxtil i de la confecció.  
Indústria del calcer  
Manipulat, envasament, comerç i exportació de cítrics i productes hortofructícoles.  
Turisme i hostaleria  
Agrari  
Indústries agroalimentàries.  
Producció audiovisual  
Indústria del Metall  
Indústries de la fusta i de fabricació de mobles  
Indústria del plàstic